Document ID: 31976D0771

ΑΠΟΦΑΣΗ ΤΟΥ ΣΥΜΒΟΥΛΙΟΥ της 20ής Σεπτεμβρίου 1976 περί της μετατροπής τμήματος κοινοτικού δανείου με μεταβλητό επιτόκιο σε δάνειο με σταθερό επιτόκιο
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, τον κανονισμό (ΕΟΚ) αριθ. 397/75 του Συμβουλίου της 17ης Φεβρουαρίου 1975 περί συνάψεως κοινοτικών δανείων (1), και ιδίως το άρθρο 2 δεύτερη παράγραφος και το άρθρο 3,
την πρόταση της Επιτροπής, η οποία διεβουλεύθη προς το σκοπό αυτό με τη Νομισματική Επιτροπή,
Εκτιμώντας:
ότι με την απόφαση 76/322/ΕΟΚ του Συμβουλίου της 15ης Μαρτίου 1976 περί συνάψεως κοινοτικού δανείου υπέρ της Ιταλικής Δημοκρατίας και της Ιρλανδίας (2), παρεσχέθη στην Επιτροπή άδεια να πραγματοποιήσει εξ ονόματος της Κοινότητος μία σειρά πράξεων συνάψεως δανείων που αποτελούν αδιαίρετο σύνολο και περιλαμβάνουν κατά το άρθρο 1 περίπτωση 4, τη σύναψη με όμιλο τραπεζών δανείου με μεταβλητό επιτόκιο, ύψους 300 εκατομμυρίων δολλαρίων ΗΠΑ και διαρκείας 5 ετών, το οποίο πράγματι συνήφθη-
ότι είναι προς το συμφέρον τόσο της Κοινότητος όσο και των Κρατών μελών υπέρ των οποίων εξεδόθη η απόφαση αυτή να μετατραπούν τα δάνεια της Κοινότητος με μεταβλητό επιτόκιο σε δάνεια με σταθερό επιτόκιο-
ότι κατά συνέπεια το συμβούλιο παρέσχε στην Επιτροπή την άδεια να αρχίσει σχετικές διαπραγματεύσεις-
ότι οι διαπραγματεύσεις απεκάλυψαν τη δυνατότητα πραγματοποιήσεως μιας πράξεως με σταθερό επιτόκιο, επί ποσού 100 εκατομμυρίων δολλαρίων ΗΠΑ αντιστοιχούντος στο τμήμα του δανείου με μεταβλητό επιτόκιο που θα εξοφληθεί με πρωτοβουλία της Κοινότητος την 15η Οκτωβρίου 1976-
ότι οι όροι χορηγήσεως δανείου στην Ιταλική Δημοκρατία και την Ιρλανδία πρέπει κατά συνέπεια να τροποποιηθούν,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Παρέχεται στην Επιτροπή άδεια να ασκήσει το δικαίωμα της προώρου εξοφλήσεως ενός τμήματος 100 εκατομμυρίων δολλαρίων ΗΠΑ του τραπεζικού δανείου με μεταβλητό επιτόκιο που προβλέπεται στο άρθρο 1 περίπτωση 4 της αποφάσεως 76/322/ΕΟΚ και να λάβει τα αναγκαία μέτρα προς τούτο.
Άρθρο 2
Η Επιτροπή δύναται να λάβει όλα τα μέτρα και να συντάξει όλα τα έγγραφα που είναι αναγκαία, κατάλληλα ή επιθυμητά για να προβεί, εξ ονόματος της Κοινότητος, σε έκδοση σε δημόσια εγγραφή στην αγορά των Ηνωμένων Πολιτειών ομολογιών (notes) εκφρασμένων σε δολλάρια ΗΠΑ των οποίων η δεσμευτική κάλυψη αναλαμβάνεται από διάφορα τραπεζικά ιδρύματα υπό τους ακολούθους βασικούς όρους:
Μορφή του δανείου:
ομολογίες στον κομιστή αξίας 1 000 δολλαρίων ΗΠΑ, ονομαστικές ομολογίες αξίας 1 000 δολλαρίων ΗΠΑ και πολλαπλασίου των 1 000 δολλαρίων ΗΠΑ-
Συνολικό ύψος:
100 εκατομμύρια δολλάρια ΗΠΑ-
Εξόφληση:
στο άρτιο μετά πενταετία-
Πληρωμή τόκων:
δύο φορές κατ' έτος, την 1η Απριλίου και την 1η Οκτωβρίου-
Επικεφαλής του ομίλου και συνηγούμενες Τράπεζες:
- Επικεφαλής: Morgan Stanley & Co. Incorporated-
- Συνηγούμενες: The First Boston Corporation,
Kuhn, Loeb & Co.,
Lehman Brothers Incorporated,
Salomon Brothers.
Το επιτόκιο και η τιμή εκδόσεως καθορίζονται με συμφωνία μεταξύ της Επιτροπής ή των εντολοδόχων που αυτή ορίζει και των τραπεζών του ομίλου.
Άρθρο 3
Η Επιτροπή δύναται να συνάψει με την Ιρλανδία και την Ιταλική Δημοκρατία εξ ονόματος της Κοινότητος τις αναγκαίες συμφωνίες:
- για την εξόφληση από αυτά τα Κράτη μέλη του μεριδίου τους από το προϊόν του τμήματος του τραπεζικού δανείου με μεταβλητό επιτόκιο που πρέπει να εξοφλήσει η Κοινότης,
- για τη χορήγηση δανείoυ στην Ιρλανδία και την Ιταλική Δημοκρατία, τριών δεκάτων τρίτων και δέκα δεκάτων τρίτων αντιστοίχως, του προϊόντος της πράξεως συνάψεως δανείου που πραγματοποιείται σύμφωνα με το άρθρο 2, και μάλιστα στο ίδιο νόμισμα και υπό τους ίδιους όρους με την εν λόγω πράξη.
Άρθρο 4
Οι αποφάσεις 76/323/ΕΟΚ (3) και 76/324/ΕΟΚ (4) του Συμβουλίου της 15ης Μαρτίου 1976 περί καθορισμού των όρων οικονομικής πολιτικής που πρέπει να τηρηθούν από την Ιρλανδίαν και την Ιταλικήν Δημοκρατίαν παραμένουν σε ισχύ.
Άρθρο 5
Οι χρηματοδοτικές πράξεις που προβλέπονται από την παρούσα απόφαση εκτελούνται από το Ευρωπαϊκό Ταμείο Νομισματικής Συνεργασίας.
Άρθρο 6
Η παρούσα απόφαση απευθύνεται στα Κράτη μέλη.
Έγινε στις Βρυξέλλες, στις 20 Σεπτεμβρίου 1976.

Labels: 2
15
18